Erling Sande (Senterpartiet), 2006-12-13:
For Senterpartiet er ein av berebjelkane i politikkutforminga å sikre borna ein trygg, god og innhaldsrik oppvekst. Senterpartiet sine overordna mål om sosial og geografisk utjamning og berekraftig utvikling vil ikkje vere mogleg å nå utan at vi når målet om å gje born og unge gode oppvekstvilkår. Familien og heimen er den viktigaste ramma kring borna sin oppvekst. Ein god familiepolitikk er derfor god oppvekstpolitikk, og ein god oppvekst gjev gode verdiar til borna på vegen ut i livet. Familiepolitikken vår gjev resultat. Vi opplever no at fleire foreldre brukar meir tid saman med borna sine. Utvida fedrekvote og oppretthalding av kontantstøtta har effekt, og det er vi glade for. Talet på fedrar som tek permisjon frå arbeidet for å vere saman med borna, aukar. Senterpartiet er oppteke av at foreldre skal ha moglegheit til å kombinere det å ha små born med ein jobbkvardag. I ein slik politikk er barnehagane eit heilt fundamentalt element. Og snart er vi der – kjære medsamansvorne i den raud-grøne alliansen – at alle born kan få plass i barnehage til ein rimeleg pris. Mange har snakka om det, men vi er den regjeringa som kjem til å gjere noko med det! Det er sjølvsagt òg veldig viktig at barnehagetilbodet har god kvalitet. Det er noko som fleire har vore inne på i debatten. Men alt er ikkje rosenraudt. Mange born har det ikkje bra, og behovet for støtte til familiar og born er aukande. Velferdssamfunnet sitt støtteapparat er heilt avgjerande for kva utfall eit tilfelle av omsorgssvikt får. Derfor er det viktig å sikre eit tilstrekkeleg og godt sikringsnett i form av eit velfungerande barne- og familievern. Dette er eit arbeid som Regjeringa er godt i gang med. Vi lever i eit samfunn som i stor grad fokuserer på reparasjon når eit samfunnsproblem oppstår. Senterpartiet er overtydd om at vårt samfunn har mykje å tene på å fokusere meir på førebygging. Ikkje berre er det samfunnsøkonomisk riktig å gripe fatt i problema før dei oppstår, eller i det minste før dei blir for omfattande, men det sparer veldig mange menneske for mykje liding. Gjennom tilrettelegging i barne- og familiepolitikken, og gjennom å styrkje den delen av støtteapparatet som tidleg fangar opp signal om at det er noko gale, når vi fleire på eit tidlegare tidspunkt. I nesten alle tilfelle vil dette føre til eit betre resultat. Styrking av førebyggjande arbeid og kunnskapsheving i skule og barnehage og ei tettare kopling med politiet sitt førebyggjande arbeid er gode og viktige grep i så måte. I Senterpartiet meiner vi òg at satsing på kultur- og fritidstilbod og frivillig organisasjonsliv passar inn i ein slik strategi. Men kultur og frivillig arbeid har sjølvsagt ein sjølvstendig verdi langt utover det reint førebyggjande, og det skal vi kome tilbake til seinare i dag. Lat meg peike på nokre av dei viktige styrkingane Regjeringa gjer i sitt budsjett. Vi er i gang med å sikre einslege mindreårige asylsøkjarar ei betre oppfølging gjennom ei mogleg overføring av desse til barnevernet. På denne måten er vi med på å sikre ei gruppe som ofte er svært sårbar, born som kjem til landet utan å ha nære omsorgspersonar rundt seg. Ofte kan ikkje eit asylmottak gje tilstrekkeleg oppfølging av denne gruppa. Regjeringa gjer no eit viktig grep for å sikre desse ein betre kvardag. Vi sikrar viktige samlivskurs. Vi styrkjer innsatsen for å motarbeide diskriminering av homofile og lesbiske, og ikkje minst styrkjer vi fokuseringa på likestilling mellom menn og kvinner. Fellesnemnaren for arbeidet til oss alle i denne sal er kanskje målet om å skape ein betre kvardag for innbyggjarane våre. Noreg har den seinaste tida årleg blitt kåra til verda sitt beste land å bu i. Likevel ser vi at vi enno har ein lang veg å gå før alle her i landet deler det synet at Noreg er verdas beste land å bu i. Eg håpar at dette budsjettet har gjort landet litt betre å bu i spesielt for desse.